《樊大愿生日》
明代·释函是

三界如逆旅，千年犹终朝。一枯复一荣，旷劫空迢遥。

众庶乐奔竞，太上恒寂寥。奔竞竟何成，寂寥长冥冥。

我爱樊道人，皆醉而独醒。壹志在西方，而未尝离欲。

莲花生淤泥，随缘兴百福。今年五十一，俛仰畅幽独。

高斋来南薰，梵音响村屋。田园乐有馀，岂更羡山谷。

顾我非仁者，何能以言祝。但愿终遐龄，遮莫远麋鹿。

作者简介：函是（一六〇八——一六八六），字丽中，别字天然，号丹霞老人。本姓曾，名起莘。番禺人。年十七补诸生，与里人梁朝钟、黎遂球、罗宾王、陈学佺辈，并以高才纵谈时事，举明思宗崇祯六年（一六三三）乡试第二。会试不第，谒僧道独于庐山，祝发于归宗寺。既返广州，主法诃林。明亡，徙番禺雷峰，创建海云寺，举家事佛。孤臣节士，皈依者众。历主福州长庆、庐山归宗，及海幢、华首、丹霞、介庵诸刹，晚年主法雷峰。著有《瞎堂诗集》等。清陈伯陶编《胜朝粤东遗民录》卷四有传。